Tartalomjegyzék

Magánkiadás előtt: A kreatív írás alapjairól (2024-es kiadás) - Gyakorlati kalauz könyvíráshoz, regényíráshoz

Előszó

1 – Tippek történetmeséléshez

2 – Javaslatok minden írónak

3 – Idegen nyelvű könyv írása

4 – Ajánlott irodalom és ingyenes e-könyvek

A szerzőről

Nádasi Krisz könyvei

Tanfolyamok

Nádasi Krisz:

Magánkiadás előtt

2024-es, bővített és módosított kiadás

A kreatív írás alapjairól – Gyakorlati kalauz könyvíráshoz, regényíráshoz

Pontosan 55 könyvírással kapcsolatos, írástechnikai tippet tartalmaz ez a kiadvány íróknak és leendő íróknak. Nádasi Krisz nemcsak az egyszerű ötleteket gyűjtötte össze, mint például hogy hogyan formázzuk meg a főszereplő jellemét, vagy milyen nézőpontból írjunk, hanem azt is, hogyan válasszuk meg egy szakkönyv, regény címét, mitől ütős egy fülszöveg, milyen írássegítő szoftverek vannak, és hogyan keressünk olyan olvasókat, akik még a tervezett kiadás, illetve a könyvkiadóknak való elküldés előtt gyorsan elolvassák a kéziratot és érdemi véleményt mondanak róla, jobbító ötletekkel. Ha egy író idegen nyelven szeretne írni, ebben a könyvben megtalálja, milyen nyelven érdemes ennek nekifogni, sőt, még azt is, milyen legyen a téma.

Bónuszként a kiadvány mellékletében mindenre kiterjedő szakirodalom-lista található, a legjobb magyar és angol nyelvű könyvekkel, blogokkal, internetes cikkekkel. Az olvasni szerető vásárló egy mindent felölelő listát talál az utolsó oldalakon arról, hol és hogyan lehet ingyen e-könyveket letölteni, olvasni.

Mindenkinek szól ez az e-könyv, aki jól akar írni – legyen szó akár levélről, novellaíró pályázatról, egy vállalkozást népszerűsítő szakkönyvről vagy egy komplett regényről. Még a költők is találnak benne hasznos tippeket!

Azoknak különösen szól a könyv, akik kéziratukat el akarják küldeni könyvkiadóknak, irodalmi pályázatra készülnek, vagy magánkiadást fontolgatnak – akár a családnak, akár az egész világnak írnak!

Copyright Krisz Nádasi, 2024

Borítófotó: Sergei Zolkin

A szerző fotója: Dénes Zsuzsanna (zsuzsannadenes.blogspot.hu)

KNW kiadó

www.krisznadasiwrites.hu

All rights reserved / Minden jog fenntartva

Ez az e-könyv a személyes példányod. Nem kerülhet eladásra vagy ingyenes átadásra más személynek, akkor sem, ha ingyenes letöltés keretében jutott Hozzád. Ha szeretnéd megosztani másokkal, kérem, hogy minden egyes személy részére külön példányt tölts le belőle! Ha a könyvet úgy olvasod, hogy nem Te vásároltad, illetve nem személyesen Neked töltötték le, kérem, hogy látogass el bármely internetes portálra, ahol kapható, és kérd el, vásárold meg a saját példányod. Innen fogom tudni, hányan olvassák műveimet! Köszönöm, hogy tiszteletben tartod írói munkásságomat!

Második kiadás

ISBN: 978-963-12-2194-7

Nádasi Krisz szakkönyvei íróknak:

Hogyan írjunk könyvet? - Gyakorlati kalauz fogalmazáshoz, irodalmi és szakmai szövegek írásához

Írj könyvet arról, amihez értesz! – Sikeres szakmai, üzleti, ismeretterjesztő könyv írása és kiadása lépésről lépésre

Írói jegyzetek – Segédkönyv történetíróknak

Magánkiadás előtt – A kreatív írás alapjairól

Kreatív írás munkafüzet - Írói gyakorlatok

Könyvkiadók kíméljenek! – Online könyvek kiadása ingyen a Libri, Bookline, Google Play és más könyvesboltokban

Könyvmarketing 1.0 – Adj el könyvet marketing nélkül, építs fel működő könyvmarketing rendszert ingyenes eszközökkel

Instagram-marketing (nem csak) íróknak és szövegíróknak – Könyvmarketing 2.0

Grafomán ötlettár – 600 önismereti és kreatív írói tipp, kérdés

Sétanapló

Párbeszédnapló

Előszó

MERENGTÉL MÁR RAJTA, pontosan mitől jó egy könyv?

Imádsz olvasni?

Írtál már valaha is történeteket, verset, szakmai könyvet? Ha nem, gondolkodtál már rajta, hogy írni fogsz valamit?

Azzal a gondolattal kacérkodsz, hogy a művedet elküldöd kiadóknak, vagy megjelenteted saját magad?

Ha a fentiek közül akárcsak egy is rád illik, ez a könyvecske Neked való! Igen, Neked írtam, mégpedig teljesen véletlenül. Úgy alakult ugyanis, hogy az e-könyvkiadásról akartam írni egy kézikönyvet (meg is tettem), és ahogy rendeződtek a fejemben a gondolatok, hogyan álljon össze az a könyv, egyre tisztábban láttam a szükségességét az írás, alkotás folyamatához kapcsolódó könyvnek is. Életem felét szakmai szövegek írásával és szerkesztésével töltöttem, mellette írtam történeteket is, és utánamentem, maga az írás mint szakma hogyan tanulható, és bizony nekiálltam tanulni is. Majd egyszer csak azon kaptam magam, hogy már történetírók is keresnek meg azzal, véleményezzem a regényüket, novelláikat. Többezer kezdő író művét olvastam, szerkesztettem, véleményeztem, ennek kapcsán összeszedtem a gondolataimat, a legjobb ötleteket.

Te is szeretnél tanulni mások leggyakoribb hibáiból?

Ezt a listát gyorsan áttekintheted, és már ma alkalmazhatod a tippeket!

Nem volt szándékomban kimerítő, mindenre kiterjedő elemzést írni, vagy példákat, gyakorlatokat adni. (Arra ott van a „Hogyan írjunk könyvet?”.) Az volt a célom, hogy gyors listát állítsak össze, egy írás közben is használható puskát adjak az aspiráns írók kezébe (angolul checklistnek vagy cheat sheetnek nevezném). Ebben a könyvben összeszedtem azokat a pontokat, amelyeket a legfontosabbnak tartok, amelyeket az általam végzett szerkesztési, irodalmi lektorálási munkák során gyakran szoktam visszajelezni, és röviden, tömören, a lényeget megragadva magyarázom el őket.

Ezek a fortélyok mind olyanok, amikre vagy én jöttem rá az írás és olvasás során, vagy pedig tanultam, olvastam, hallottam őket és egyetértek velük. Még az is lehet, hogy egy nyelvész, olvasószerkesztő vagy egy másik író nem is ért egyet velem!

A tippek elsősorban novellaírásra, regényírásra vonatkoznak, de a könyv érdekes lehet számodra akkor is, ha gyakorlati útmutatót, szakkönyvet vagy verseskötetet szeretnél megjelentetni: ekkor a második fejezettől lesz számodra releváns a mondanivaló, bár ne feledjük, hogy a szakmai szövegek része is kell hogy legyen a történet, hiszen anekdotákkal (storytellinggel) színesítve a mondandódat sikeresebb szakkönyvet írsz!

Előre szólok, hogy ez a kiadvány nem csodaszer, nem működik varázspálcaként. Könnyen lehet, hogy ha végigolvasod, észreveszed, hogy az általam leírtak csupán kimondják és rendszerezik azt, amit ösztönösen eddig is éreztél: hogy mitől lesz megkapó a könyved címe, mitől működik egy párbeszéd és hasonlók. Ha ez így van, az azt jelenti, ügyes író vagy!

Na gyerünk, vágjunk bele!

1 – Tippek történetmeséléshez

ITT, AZ ELSŐ FEJEZETBEN olyan javaslatokat adok, amelyek novella-, regényírásnál és dokumentumregény írásakor segítenek. Azért emelem ezt ki, mert a dokumentumregény a „non-fiction” (létező világ leírása) kategóriába tartozik, és nagyon sokban különbözik a „fiction”, azaz elképzelt történetektől, de a lenti tippek erre a fajta írásra is vonatkoznak.

1) Legyen kidolgozott a főszereplőd

MAGADBAN ÉPÍTSD FEL, milyen az a személy, akiről írsz: hogy néz ki, milyen tulajdonságai vannak. Fontos, hogy Éva szereti a kakaót, és sosem iszik kávét: az ilyen apró részletektől lesz élő a főhősöd! Fogj egy darab papírt, és írogasd fel ezeket a dolgokat. A lista úgy bővül, ahogy a könyv készül. Nem kell előre mindent eltervezned, de legyen egy nagyon jó képed arról, kiről is írsz. Érdemes pár napot azzal tölteni, hogy könyvírás előtt a szereplőd jellemén gondolkodsz, és bővítgeted a listádat, egyre több mindent töltesz ki benne. Én a szereplőimnek még a születésnapját is fel szoktam jegyezni, mert fontos lehet, ha például eltelik egy év és megint szülinapi bulit rendezne magának, mert az a fajta.

Tudd, honnan jön az embered: milyen gyerekkora volt, vannak-e testvérei, élnek-e még a szülei és ha igen, jóban vannak-e egymással? Milyen iskolába járt, miben volt jó, most mivel foglalkozik (ha már felnőtt)?

Legyen jellemző, hogy egy-egy helyzetben a szereplő hogyan reagál. Ha esténként nem szeret olvasni, akkor ne olvasson egyszer sem, és ha mégis, annak legyen oka. Az inkonzisztens karakterektől szétesik a könyv is!

Fontos, hogy legyenek rossz tulajdonságai. Nem kell persze úgy nekiindulnod az írásnak, hogy erősen elgondolkodsz, mi legyen Jancsi rossz tulajdonsága, és nem tudsz kitalálni semmit, jaj, hát akkor túrja az orrát! De gondolkodj az embereden. Úgyis a fejedben van a történetnek valami kezdeménye, amiben Jancsi valahogy viselkedik. Képzeld el, mi történik következő nap és az azt követő nap, kivel találkozik, mit mond, hogyan viselkedik: a magad számára is tedd elképzelhetővé a karaktert, és lásd meg a gyengeségeit. Ez azért fontos, mert mindenkinek vannak rossz tulajdonságai, és az olvasó nem tud azonosulni egy olyan főszereplővel, aki makulátlanul tökéletes. Ha elképzelsz egy karaktert, például a szigorú főnököt, képzeld el azt is, mi zökkentené ki a szigorából, és akkor milyen ember lenne, hogyan viselkedne.

Nagyon fontos, hogy a hősöd emberi, elképzelhető és szerethető legyen. Rögtön a könyv elején mutasd őt meg, és szerettesd őt meg az olvasóiddal, hogy le se tudják tenni az írásodat.

A jellemrajzot külön lapra vezesd fel – semmiképp ne a főszereplő bemutatásával kezdd a könyved! Kezdők hibája, hogy úgy állnak neki a könyvüknek: „Éva tizenhat éves volt, szeme kék, haja szőke...”. Ezt semmiképp se tedd – később lesz szó róla, hogyan érdemes elkezdeni egy regényt. A jellemrajzra azért van szükség, hogy TE legyél tisztában a hősöd jellemével, kinézetével, múltjával, ízlésével. Ha nem látod magad előtt a szereplőidet, nem is fogod tudni hitelesen megmutatni őket az olvasónak. (A honlapomról letöltheted azt a kérdőívet, amit én használok karakterépítésre, alakítsd kedvedre!)

Amikor létező személyekről írsz könyvet, akkor is alapvető fontosságú, hogy írásos anyagok, interjúk alapján összeszedj egy jellemrajzot. Jegyezd fel, melyik leírást ki mondta, hogy pontosan tudd meghivatkozni a regényben, de fontos, hogy neked, az írónak kell hogy legyen egy összetett képed a főhősről. Egy kicsi ettől az interúalanytól, egy kicsi egy másiktól: a lelki szemeid előtt lásd az emberedet!

A mellékszereplőiddel is tedd ugyanezt. Az olvasók kifejezetten szeretik, ha meglepi őket azzal az író, hogy csudamód kidolgozott mellékszereplőket ad nekik. Egy káromkodó anyuka, egy Forma-1 őrült barátnő nagyon sokat fog hozzátenni a történetedhez!

Ha elképzelt világról írsz, ezt is fel kell építened. Gondold végig, hogyan néz ki ez a világ és miért, milyen lények lakják, milyen a társadalom, hogyan, kik irányítják a világodat, milyen a történelme, politikája, milyen egy átlagos család vagy közösség.

2) A hős és az ellenlábas célja, a könyved mondandója

ÉN AZT VALLOM, HOGY maga a történet a főszereplő jelleméből fakad. Ha igazán jól elképzelem a hősömet, hirtelen azt is tudni fogom, mi hajtja őt előre. Mi a mozgatórugója az életben, miért teper, miért kel fel reggelente az ágyból?

És ha látom, mit is akar elérni az életben, akkor már azt is elkezdem sejteni, ki lesz az, aki a hőst majd akadályozni fogja abban, amit el akar érni – és miért és hogyan. Ezt a szereplőt nevezzük most ellenlábasnak.

Az ellenlábas – sarkosítva – kétféle lehet. Egyrészt lehet valaki olyan, aki szívből utálja a hősödet, és eldönti, hogy keresztbe tesz neki valahogy. Ez a fajta ellenlábas azért izgalmas, mert ilyenkor jól kitalálhatunk egy múltbéli drámát: azaz hogy miért is utálja ennyire az ellenlábas a hőst? És jól elnyújtva csepegtetjük majd ezt a tudást az olvasónak, mindig homályban hagyva, hogy tekerje csak előre a filmünket, a széke szélén ülve izgatottan várja a történet végét, amikor majd minden kiderül.

A másik fajta ellenlábas pedig az, akit annyira nem érdekel a hősünk, hogy arra szó sincs. Csak azért száll szembe vele, mert ugyanazt akarják (például megvenni egy adott házat), vagy éppen az ellenkezője igaz: teljesen mást akar, az ő célja az, hogy ne valósuljon meg az, amit a hősünk tervez (tehát ne legyen tüntetés az óvodai menzák államosítása ellen). Itt az lesz izgalmas, hogy egymásra talál-e a két szereplő (nemcsak romantikus értelemben, lehet ez két rivális cég vagy nemesi család is). Ennél a fajta regénynél arra figyelj majd, hogy ne engedd az ellenfeleket kibékülni, csak a könyv végén. És persze az sem baj, ha nem békülnek ki. Te vagy az író!

Ezen a két alapfajtán túl persze vannak bonyolultabb figurák is. Például amikor a hősöd egy bűnöző, akkor az ellenlábas lesz a jófiú. Vagy amikor a hősöd butaságból ragaszkodik valamihez, és az ellenlábasod a bölcs, aki segíteni szeretne, persze a hős akarata ellenére. Ezt akkor fogod látni, ha megalkotod előbb a főszereplődet!

Amikor idejutottál, tehát készen van a hősöd és ellenlábasod karaktere is, kérdezd meg magadtól: alakul a cselekmény a fejedben? Valószínűleg fog. A karakterekből kiindulva ugyanis pont oda jutsz, hogy az fog embereiddel történni, ami a jellemükből és vágyaikból fakad. Ez aztán teremtés a javából!

Mert mi is történjen a főszereplőddel? Bizonyára sokszor hallottad már, hogy a szereplők jellemének a történet során fejlődnie kell, de talán ez a megfogalmazás túl homályos ahhoz, hogy túllépjen az ingerküszöbödön, és nem gondolkodtál rajta. Én máshogy mondom: a hősödnek meg kell tanulnia a leckét.

Tehát ha ezt vagy azt hisz, mutasd meg neki, hogy máshogy is lehet. A romantikus történetekben általában az egyik fél nem hisz a szerelemben. És mi történik? Megtanul hinni benne. De te esetleg nem romantikus sztorit írsz, meg ez úgyis klisé (de működik, még mindig, szóval használd bátran). Mondok mást. Ha a hősöd szenvedélyes dohányos, adott a lehetőség, hogy a történetet a leszokási próbálkozásai köré fűzd fel. Nem kell, hogy arról szóljon. De mondjuk ha magándetektív a hősöd, akkor ez egy izgalmas mellékszál, sok poént el lehet vele sütni, vagy adhat egy plusz csavart, sőt, akár a rejtély megoldását is. Vagy ha a hősöd épp, hogy nem cigizik, sőt, nem is iszik, gondold végig, mi kellene ahhoz, hogy elszívjon egy... nem is cigit, hanem jointot? Valószínűleg részegnek kellene lennie. De milyen körülmények között kezdene inni? Egy nagy sokk kellene, hogy érje. Mondjuk, hogy a legjobb barátja homoszexuális. Nem, az klisé. Akkor a srác elhitette a munkahelyén, hogy az, pedig nem is. De ez milyen munkahely? Hát, ahol a főnök a fiúkat szereti...

Az egyik legjobb létező példa: Sebeők János Sárkányviadalának hőse egy krokodilidomár. Nyilván az történik vele, hogy egyik nap elkezd félni az állataitól, és naná, hogy az egyik krokodil elkapja.

A karakterednek érdemes a fontos tulajdonságaira és a vágyaira koncentrálni, amikor azon gondolkodsz, milyen leckét tanuljon meg. Ez a lecke legyen univerzális: az olvasóid tudjanak vele azonosulni, vágyjanak rá, hogy ők is megtanulják, amikor a szereplőd megtanulja. (Például hogy létezik igaz szerelem. Ezt mindenki akarja. Vagy hogy ha sokat dolgozunk, elérjük a célunkat. Ez is népszerű.)

Ez a lecke lesz a könyved végkifejlete és mondandója, más szóval üzenete. Egy könyv mondandó nélkül, cselekmény nélkül, nos... az egy kupac betű csupán, de nem történet. Még a verseknek is van története és mondandója. Ha dokumentumregényt írsz, annak is kell hogy legyen íve, üzenete.

3) A könyv szerkezete

TERVEZD MEG A CSELEKMÉNYEK sorát, azaz azt, mi fog történni a könyvedben. Megteheted mindezt a könyvírás kezdetén, vagy ráérsz vele akkor foglalkozni, amikor már haladtál valamennyit a történettel, és hirtelen nem tudod, merre is tartasz, miről szóljon a következő fejezet.